[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 28.6.2010

COM(2010)340 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΣΤΟ ΣΥΜΒΟΥΛΙΟ

σχετικά με την πείρα που αποκομίστηκε από τη στατιστική έρευνα για τους δενδρώνες ορισμένων ειδών οπωροφόρων, η οποία διενεργήθηκε από τα κράτη μέλη το 2007 κατ’ εφαρμογή της οδηγίας 2001/109/ΕΚ του Ευρωπαϊκού Κοινοβουλίου και του Συμβουλίου της 19ης Δεκεμβρίου 2001 SEC(2010)776 final

ΕΚΘΕΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΣΤΟ ΣΥΜΒΟΥΛΙΟ

σχετικά με την πείρα που αποκομίστηκε από τη στατιστική έρευνα για τους δενδρώνες ορισμένων ειδών οπωροφόρων, η οποία διενεργήθηκε από τα κράτη μέλη το 2007 κατ’ εφαρμογή της οδηγίας 2001/109/ΕΚ του Ευρωπαϊκού Κοινοβουλίου και του Συμβουλίου της 19ης Δεκεμβρίου 2001

Εισαγωγη (πεδιο εφαρμογησ, ιστορικο, εθνικη νομοθεσια)

Η Επιτροπή, για την εκπλήρωση των καθηκόντων που της έχουν ανατεθεί στο πλαίσιο της Κοινής Γεωργικής Πολιτικής και από τις διατάξεις της Ευρωπαϊκής Ένωσης (ΕΕ) περί κοινής οργάνωσης των αγορών στον τομέα των οπωροκηπευτικών, έχει ανάγκη από ακριβή πληροφόρηση σχετικά με το δυναμικό παραγωγής των δενδρώνων των κυριότερων ειδών οπωροφόρων δένδρων στην ΕΕ και από μεσοπρόθεσμες εκτιμήσεις για την παραγωγή και την προσφορά στις αγορές.

Η μέθοδος που χρησιμοποιείται σήμερα για την παροχή πληροφοριών σχετικά με ορισμένους από τους παράγοντες που συμβάλλουν στο δυναμικό παραγωγής των δενδρώνων οπωροκηπευτικών είναι μια βασική έρευνα που διεξάγεται κάθε πέντε χρόνια για τα κυριότερα είδη οπωροφόρων δέντρων της ΕΕ: ποικιλίες, ηλικία των φυτών και πυκνότητα δενδρώνα. Ορισμένα κράτη μέλη αξιοποιούν την ευκαιρία αυτή για τη συλλογή στοιχείων για άλλους παράγοντες, όπως η εξειδίκευση της καλλιέργειας, η τεχνική διαχείριση του δενδρώνα, το εργατικό δυναμικό που χρησιμοποιήθηκε, η αποθήκευση και η εμπορία κ.λπ.

Οι έρευνες αυτές διεξάγονται από το 1977. Η βασική έρευνα του 2007 για τους δενδρώνες ορισμένων ειδών οπωροφόρων πραγματοποιήθηκε στα 27 κράτη μέλη της Ευρωπαϊκής Ένωσης κατ’ εφαρμογή της οδηγίας 2001/109/ΕΚ του Ευρωπαϊκού Κοινοβουλίου και του Συμβουλίου, της 19ης Δεκεμβρίου 2001[1], και σύμφωνα με την απόφαση 2002/38/ΕΚ της Επιτροπής, της 27ης Δεκεμβρίου 2001, για τον καθορισμό των παραμέτρων των ερευνών και κατάρτισης του κώδικα και των τυπικών κανόνων σχετικά με τη μεταγραφή, υπό μορφή αναγνώσιμη από μηχανογραφική μονάδα, των στοιχείων των ερευνών[2].

Σύμφωνα με το άρθρο 4 παράγραφος 4 της οδηγίας 2001/109/ΕΚ, τα κράτη μέλη διαβίβασαν στην Επιτροπή μεθοδολογική έκθεση σχετικά με τον τρόπο διεξαγωγής της έρευνας.

Η παρούσα έκθεση για την πείρα που αποκομίστηκε κατά την έρευνα του 2007 υποβάλλεται σύμφωνα με το άρθρο 7 της οδηγίας 2001/109/ΕΚ. Βασίζει στην εμπειρία των υπηρεσιών της Επιτροπής και, ιδίως, στη χρήση των παρεχόμενων στοιχείων, καθώς και στα σχόλια και στις εμπειρίες που αναφέρουν τα κράτη μέλη στη μεθοδολογική έκθεσή τους (άρθρο 4 παράγραφος 4 της οδηγίας 2001/109/ΕΚ).

Το άρθρο 4 της οδηγίας 2001/109/ΕΚ ορίζει ότι τα κράτη μέλη πρέπει να διαβιβάζουν στην Επιτροπή τα αποτελέσματα της βασικής έρευνας το αργότερο έως την 1η Οκτωβρίου του έτους που ακολουθεί το έτος αναφοράς. Οι ημερομηνίες αναγράφονται στο παράρτημα 1 της παρούσας έκθεσης (βλ. έγγραφο εργασίας των υπηρεσιών της Επιτροπής).

Τα στοιχεία από όλα τα κράτη μέλη διαβιβάστηκαν σύμφωνα με τους κανόνες και τις τεχνικές παραμέτρους που ορίζονται στην απόφαση 2002/38/ΕΚ της Επιτροπής.

Καλυψη και περιεχομενο

Τα είδη που αποτελούν αντικείμενο της έρευνας (από τη νομοθεσία της ΕΕ και άλλες)

Στη βασική έρευνα του 2007, τα είδη που αποτελούν αντικείμενο της έρευνας σε κάθε κράτος μέλος ήταν σύμφωνα με τις απαιτήσεις του παραρτήματος της οδηγίας 2001/109/ΕΚ και παρουσιάστηκαν στην απόφαση 2008/690/ΕΚ της Επιτροπής, της 4ης Αυγούστου 2008[3]. Αναγράφονται επίσης στο παράρτημα 2 της παρούσας έκθεσης (βλ. έγγραφο εργασίας των υπηρεσιών της Επιτροπής). Στοιχεία για τους δενδρώνες παραγωγής μήλων και/ή αχλαδιών για χρήσεις άλλες εκτός της επιτραπέζιας έστειλαν προαιρετικά η Βουλγαρία, η Γερμανία, η Ιρλανδία και η Ισπανία.

Εκμεταλλεύσεις (ελάχιστο κατώφλι εκμεταλλεύσεων και/ή οπωρώνων)

Σύμφωνα με το άρθρο 1 παράγραφος 3 της οδηγίας 2001/109/ΕΚ, «η έρευνα αφορά όλες τις εκμεταλλεύσεις με φυτείες οπωροφόρων, εφόσον τα παραγόμενα φρούτα προορίζονται αποκλειστικά ή κατά κύριο λόγο για την αγορά». Στην πράξη, η κατάσταση διαφέρει από το ένα κράτος μέλος στο άλλο και κυμαίνεται από το «δεν υπάρχει κατώφλι» (δηλαδή όλες οι εκμεταλλεύσεις που ερευνήθηκαν) έως «το κατώφλι έχει οριστεί σε επίπεδο κράτους μέλους (για παράδειγμα: 15 στην Τσεχική Δημοκρατία, 50 στη Γαλλία και 100 στη Λετονία). Επιπλέον, σε ορισμένα κράτη μέλη έχει αλλάξει το κατώφλι από τη μία έρευνα στην άλλη.

Ειδοσ ερευνας, οργανωση της ερευνασ και χρονοδιαγραμμα (ημερομηνια αναφορασ)

Στο παράρτημα 3 της παρούσας έκθεσης της Επιτροπής περιλαμβάνεται συνοπτικός πίνακας των εθνικών μεθόδων διεξαγωγής της έρευνας (βλ. έγγραφο εργασίας των υπηρεσιών της Επιτροπής). Από μεθοδολογική σκοπιά, το βασικό χαρακτηριστικό γνώρισμα της έρευνας του 2007 είναι ότι ή έρευνα συνίστατο σε:

α) εμπεριστατωμένο κατάλογο στην Τσεχική Δημοκρατία, τη Δανία, τη Γερμανία, την Ιρλανδία, τη Λετονία, τη Λιθουανία, τις Κάτω Χώρες, την Αυστρία, τη Σλοβενία, τη Σλοβακία, τη Φινλανδία, τη Σουηδία και το Ηνωμένο Βασίλειο·

β) μια γεωγραφική δειγματοληψία με πλαίσια στην Ισπανία, και

γ) μια δειγματοληψία εκμεταλλεύσεων στα υπόλοιπα κράτη μέλη.

Ορισμένα κράτη μέλη υπέβαλαν συγκεκριμένες παρατηρήσεις για την έρευνα, τον τρόπο και τις συνθήκες στις οποίες πραγματοποιήθηκε, καθώς και για τα αποτελέσματά της. Μερικές από τις παρατηρήσεις αυτές συνοψίζονται στον κατωτέρω πίνακα:

CZ | Η έρευνα πραγματοποιήθηκε στην Τσεχική Δημοκρατία πρώτη φορά το 2007. Αν και στο παρελθόν είχαν οργανωθεί παρόμοιες έρευνες, με τίτλο «Απογραφή των οπωροφόρων δένδρων και θάμνων», η τελευταία έρευνα τέτοιου είδους είχε γίνει το 1980. Από τότε, η τσεχική στατιστική υπηρεσία συνέλεγε βασικά στοιχεία για την παραγωγή οπωροφόρων στο πλαίσιο της «Τελικής έρευνας για τη φυτική παραγωγή» και της «Έρευνας για τη διάρθρωση των εκμεταλλεύσεων». Η έρευνα για τους δενδρώνες, η οποία είναι η πρώτη αυτού του είδους, παρέχει λεπτομερείς πληροφορίες για την καλλιέργεια οπωροφόρων στην Τσεχική Δημοκρατία. |

EE | Η έρευνα του 2007 για τις καλλιέργειες οπωροφόρων ήταν η πρώτη αυτού του είδους που διεξάγεται στην Εσθονία. Πραγματοποιήθηκε σε συνάρτηση με την έρευνα του 2007 για τη διάρθρωση της γεωργίας. Τα χαρακτηριστικά της έρευνας προστέθηκαν στα ερωτηματολόγια της έρευνας για τη διάρθρωση της γεωργίας του 2007 ως ξεχωριστό τμήμα. Δεν αναφέρθηκαν δυσκολίες στη διεξαγωγή της έρευνας. Οι περισσότερες ποικιλίες είναι τοπικές. |

IE | Συγκεντρώθηκε σημαντικό ποσοστό πρόσθετων πληροφοριών για εθνικούς σκοπούς μόνο. Mεταξύ των πληροφοριών αυτών περιλαμβάνονται τα εξής: α) Εάν ο καλλιεργητής συμμετείχε σε πρόγραμμα διασφάλισης της ποιότητας β) Εάν ο καλλιεργητής ήταν μέλος γεωργικού συνεταιρισμού γ) Στοιχεία για τον αριθμό των απασχολουμένων δ) Στοιχεία για τα μέσα παραγωγής και τις τεχνικές συγκομιδής ε) Στοιχεία για τις τυπικές αποδόσεις και την αξία των αποδόσεων στ) Στοιχεία για τις εμπορικές διεξόδους του καλλιεργητή ζ) Στοιχεία για τα μελλοντικά αναπτυξιακά σχέδια του καλλιεργητή η) Στοιχεία για τις αποδόσεις και την αξία της βιολογικής παραγωγής μήλων |

IT | Η έρευνα για τους οπωρώνες διενεργείται στην Ιταλία από το 1977 και αντιπροσωπεύει σημαντικό σημείο αναφοράς για τον κλάδο της καλλιέργειας οπωροφόρων. Οι έρευνες για τους οπωρώνες διενεργούνται ανά πέντε έτη μεταξύ 1977 και 2007. Σκοπός της έρευνας είναι η συλλογή αναλυτικών πληροφοριών για τις εκτάσεις που καλύπτουν οι κυριότερες εκμεταλλεύσεις οπωροφόρων και το σχετικό δυναμικό παραγωγής, έτσι ώστε να δοθεί προσανατολισμός στην αγορά. Η έρευνα, εκτός από το να ανταποκρίνεται στις απαιτήσεις της ΕΕ (της οδηγίας 2001/109/ΕΚ), η έρευνα παρέχει στοιχεία για χρήση στις εκτιμήσεις των εθνικών λογαριασμών. Επιπλέον, παρέχει πληροφορίες για τη διάρθρωση και την παραγωγή των εκμεταλλεύσεων και για τον αντίκτυπο της πολιτικής στο συγκεκριμένο κλάδο· δίνει επίσης τη δυνατότητα επικαιροποίησης του καταλόγου με τις γεωργικές εκμεταλλεύσεις. |

GR | Η έρευνα περιλαμβάνει όλες τις γεωργικές εκμεταλλεύσεις στις οποίες ένα ή περισσότερα από τα αναφερόμενα οκτώ είδη οπωροφόρων καλλιεργούνται σε οπωρώνες. Οι οπωρώνες είναι εκτάσεις όπου η φύτευση των δένδρων γίνεται σε ειδικό σχηματισμό και περιλαμβάνουν αριθμό δένδρων σε αναλογία με το στρέμμα και το σύστημα φύτευσης που χρησιμοποιείται (αραιή φύτευση, πυκνή φύτευση, π.χ. σύστημα παλμέτα στις μηλιές και τις αχλαδιές κ.λπ.). Υπάρχουν οπωρώνες μονοκαλλιέργειας και οπωρώνες με διαφορετικά είδη καλλιέργειας. Στην πρώτη κατηγορία η φύτευση γίνεται με ένα μόνο είδος δένδρου, π.χ. μόνο ροδακινιές ή μόνο μηλιές κ.λπ. Στη δεύτερη κατηγορία οπωρώνων φυτεύονται περισσότερα του ενός είδη δένδρων, π.χ. πορτοκαλιές μαζί με ελιές, ή αχλαδιές με μηλιές ή ροδακινιές με κερασιές κ.λπ. και τα δένδρα του ενός είδους βρίσκονται σκορπισμένα ανάμεσα στα άλλα είδη με κάποια σειρά και όχι τελείως τυχαία. Επίσης, το είδος με τα λιγότερα δένδρα πρέπει να καλύπτει τουλάχιστον 1/10 ανά στρέμμα. Εάν τα δένδρα του συγκεκριμένου είδους δεν καλύπτουν 1/10 ανά στρέμμα, θεωρούνται διάσπαρτα, ακόμη και αν βρίσκονται σε τακτικό σχηματισμό. Για να θεωρηθεί ότι μια φυτεία με διαφορετικά είδη έχει τακτικό σχηματισμό, δεν έχει σημασία αν τα δένδρα είναι όλα της ίδιας οικογένειας, αλλά αν τα δένδρα των διαφόρων ειδών συνιστούν έναν ενιαίο οπωρώνα. |

ES | To είδος της έρευνας είναι μια έρευνα-πλαίσιο γεωγραφικής έκτασης (MAST – Marco de Áreas y Segmentos Territoriales), η οποία χρησιμοποιείται στην Ισπανία από την αρχή της δεκαετίας του 1990. Οι ερευνητές ανήκουν σε μια εταιρεία που διαχειρίζεται τις επιτόπιες εργασίες του ισπανικού οργανισμού γεωργικών ασφαλίσεων και εργάζονται καθ’ όλο το έτος για την έρευνα MAST. |

FR | Χάρη στην έρευνα καθίσταται δυνατός ο προσδιορισμός και η περιγραφή των παραγόντων που επηρεάζουν το δυναμικό παραγωγής των οπωρώνων, όπως η ποικιλία, η ηλικία, η πυκνότητα του δενδρώνα κ.λπ. Τα εν λόγω χαρακτηριστικά έχουν μεγάλη σημασία για τη σωστότερη πρόγνωση (μέγεθος και χρονοδιάγραμμα της παραγωγής). Το ερωτηματολόγιο περιλαμβάνει επίσης τρεις ακόμη ομάδες ερωτήσεων πέραν αυτών που ζητά η ΕΕ: 1. Ένας άλλος στόχος της έρευνας ήταν η απόκτηση στοιχείων για τους όγκους παραγωγής που διατέθηκαν στο εμπόριο και τα κύρια κυκλώματα πωλήσεων που χρησιμοποιούν οι παραγωγοί. Ωστόσο, αυτή είναι μόνο μια μερική μελέτη του κυκλώματος εμπορίας φρούτων κατά το στάδιο της αρχικής συγκρότησης της αγοράς, και όχι η συνολική δραστηριότητα αυτών που ασχολούνται με το εμπόριο. 2. Πρόσθετα στοιχεία για την καλλιέργεια των οπωρώνων. 3. Συλλογή στοιχείων για το μόνιμο εργατικό δυναμικό και το εποχικό ή έκτακτο εργατικό δυναμικό που χρησιμοποιείται από τις γεωργικές εκμεταλλεύσεις οπωροφόρων. Οι κύριοι στόχοι της έρευνας είναι, συνεπώς, η απόκτηση στοιχείων για τα ακόλουθα: • τις δομές παραγωγής: τοποθεσία, μέγεθος, εξειδίκευση χρήσεων, χρήση γης· • το μόνιμο και εποχικό εργατικό δυναμικό· • τη χωρητικότητα αποθήκευσης· • τις καλλιεργητικές μεθόδους όσον αφορά την άρδευση, την προστασία έναντι καιρικών συνθηκών όπως παγωνιά, τις προδιαγραφές που εφαρμόζονται για τα διάφορα είδη· • την έκταση, την πυκνότητα και την ηλικία της φυτείας, το εξεταζόμενο δυναμικό παραγωγής ανά ποικιλία είδους· • τις αλυσίδες παραγωγής και διανομής από την εκμετάλλευση (πρώτη τοποθέτηση στην αγορά) ανά είδος· • τις κύριες γεωργικές πρακτικές για τη συντήρηση του οπωρώνα. |

HU | Όπως το 2001, οι χάρτες του κτηματολογίου των δήμων που συμμετείχαν στο δείγμα βοήθησαν τους ανταποκριτές να ταυτοποιήσουν κάθε οπωρώνα κατά την επιτόπια έρευνα. Επίσης, υπήρχαν ορθοφωτογραφίες (τις παρείχε το Ινστιτούτο Γεωδαισίας, Χαρτογραφίας και Τηλεπισκόπησης) για τους δήμους που έχουν τουλάχιστον πέντε οπωρώνες. Χάρη στις ορθοφωτογραφίες αυτές ήταν δυνατή η σωστή ταυτοποίηση και διάκριση κάθε οπωρώνα βάσει των ενδείξεων για τα όρια των οπωρώνων. Για την εξακρίβωση των ποικιλιών, δόθηκε στους ανταποκριτές εγχειρίδιο που περιέχει την περιγραφή των ποικιλιών μαζί με έγχρωμες φωτογραφίες/εικόνες. Η περιγραφή περιλαμβάνει, μεταξύ άλλων, τα χαρακτηριστικά του καρπού, την περίοδο ωρίμανσης, το σχήμα του δένδρου και τα καλλιεργητικά χαρακτηριστικά. Όλες οι πληροφορίες αυτές συνέβαλαν στον επαγγελματικό και ποιοτικό προσδιορισμό των ποικιλιών. Τα ερωτηματολόγια προτυπώθηκαν με στοιχεία το 2007. • Όλα τα στοιχεία που αποτελούσαν την έρευνα του 2001 συμπεριλήφθηκαν στο ερωτηματολόγιο του 2007. Μόνο οι παραπάνω κωδικοί χρησιμοποιήθηκαν για εγγραφή στο ερωτηματολόγιο. Μόνο τα πεδία εκείνα στα οποία υπήρχαν αλλαγές σε σχέση με τα προηγούμενα στοιχεία έπρεπε να συμπληρωθούν. Το έντυπο είχε μια ειδική στήλη για την καταχώριση των αλλαγών. Στις περιπτώσεις που τα στοιχεία ήταν τα ίδια και για τα δύο έτη, το πεδίο με τα στοιχεία στην ειδική στήλη έπρεπε να παραμείνει κενό. • Στην περίπτωση οπωρώνων που φυτεύτηκαν μετά το 2001, μόνο ορισμένα στοιχεία ήταν διαθέσιμα από το MARD-CAO, ιδίως ο αριθμός ταυτοποίησης του δενδρώνα, η μικτή έκταση, ο κωδικός του είδους και τα στοιχεία του ιδιοκτήτη. Μόνο αυτά τα στοιχεία προτυπώθηκαν στα ερωτηματολόγια. Προφανώς, όλα τα άλλα στοιχεία έπρεπε να συμπληρωθούν στο έντυπο· μόνο η επικαιροποίηση των προτυπωμένων στοιχείων ήταν δυνατή, καθώς τα στοιχεία είχαν αλλάξει από την εποχή της φύτευσης. Kατά το στάδιο της υλοποίησης (επιτόπια έρευνα) η παρουσία του ιδιοκτήτη δεν ήταν αναγκαία. Ωστόσο, σε ορισμένες περιπτώσεις όπως ποικιλίες στον οπωρώνα, προβλεπόμενο έτος εκρίζωσης κ.λπ., οι ιδιοκτήτες θα ήταν ίσως σε θέση να δώσουν περισσότερες πληροφορίες. Για το σκοπό αυτό, οι ανταποκριτές ήρθαν σε επαφή με τον ιδιοκτήτη σε πολλές περιπτώσεις και συμπλήρωσαν τα έντυπα μαζί. Η προσέγγιση αυτή κατέστησε δυνατή την επικαιροποίηση των στοιχείων για τον ιδιοκτήτη. Κατ’ εκτίμηση έκταση των δενδρώνων για μηλιές, αχλαδιές, ροδακινιές και βερικοκιές, το 2007. Είδος οπωροφόρου Κατ’ εκτίμηση έκταση Διακύμανση, % δένδρου (εκτάρια) Μηλιά 34 906 0,9824 Αχλαδιά 2 878 0,5267 Ροδακινιά 5 787 1,5462 Βερικοκιά 5 216 1,3635 Τα συγκεντρωτικά στοιχεία σε εθνικό και περιφερειακό καθώς και σε επίπεδο κομητείας συγκρίθηκαν με εκείνα των ετήσιων στατιστικών για την παραγωγή φρούτων και των προηγούμενων ετών. |

MT | Τα στοιχεία συλλέχθηκαν με τη χρήση της έρευνας για τη διάρθρωση των εκμεταλλεύσεων, επειδή η Μάλτα χρειαζόταν να συλλέξει στοιχεία μόνο για τη συνολική έκταση των ροδακινιών. |

PL | Η πρώτη έρευνα για τους οπωρώνες στην Πολωνία διενεργήθηκε το 1998 και η δεύτερη το 2004. Και οι δύο έρευνες πραγματοποιήθηκαν για την ικανοποιηθούν οι εθνικές ανάγκες, αλλά στις περισσότερες περιπτώσεις ακολούθησαν τη μεθοδολογία της ΕΕ. Ήταν παρόμοιες με την τρέχουσα έρευνα του 2007 για τους δενδρώνες ορισμένων ειδών οπωροφόρων, αλλά τα αποτελέσματα δεν διαβιβάστηκαν στην Eurostat, γιατί δεν απαιτείτο από την Πολωνία να διαβιβάσει τα εν λόγω στοιχεία. Το 2007 πραγματοποιήθηκε η τρίτη έρευνα για τους οπωρώνες σύμφωνα με τις απαιτήσεις της ΕΕ και τον Απρίλιο του 2008 τα αποτελέσματα διαβιβάστηκαν στην Eurostat. Η έρευνα ικανοποιούσε όχι μόνο τις ανάγκες της Eurostat αλλά και εθνικές ανάγκες. Κύριος σκοπός της τελευταίας έρευνας (2007) ήταν να αποκτηθούν στοιχεία για τα επιτραπέζια μήλα και τα επιτραπέζια αχλάδια ανά καθαρή έκταση, ποικιλία, ηλικία δένδρων και πυκνότητα φύτευσης, καθώς και στοιχεία για τα ροδάκινα και τα βερίκοκα ανά καθαρή έκταση. Το πεδίο της έρευνας επεκτάθηκε για να περιλάβει χαρακτηριστικά για τις ανάγκες των εθνικών χρηστών, ιδίως για άλλα είδη οπωροφόρων δένδρων, καρποφόρων θάμνων και θάμνων μικρών οπωροφόρων. Στην έρευνα περιέχονταν και μερικές πληροφορίες για τον ιδιοκτήτη και την εκμετάλλευση. Η έρευνα εξέτασε μόνο τις εκμεταλλεύσεις που παράγουν καρπούς που προορίζονται εξ ολοκλήρου για εμπορία. Πρόσθετα χαρακτηριστικά συλλέχθηκαν μόνο για εθνικές ανάγκες. Σε αυτά περιλαμβάνονταν η έκταση και ο αριθμός οπωροφόρων ανά κατηγορία ηλικίας και παραγωγή καρπού για τα εξής είδη: δαμασκηνιές, βυσσινιές και κερασιές, βερικοκιές, ροδακινιές και καρυδιές, καθώς και μηλιές ανά είδος υποκειμένου (νάνος, ημινάνος και ζωηρό υποκείμενο). Έκταση και αριθμός καρποφόρων θάμνων και μικρών οπωρωφόρων —για εθνικούς σκοπούς— για τα ακόλουθα είδη: φουντούκια, λαγοκέρασα, κόκκινα φραγκοστάφυλα, μαύρα φραγκοστάφυλα, σμέουρα, φράουλες, χαμοκέρασα, αρόνια, μύρτιλλα, αμπέλια και άλλοι καρποφόροι θάμνοι και θάμνοι μικρών οπωροφόρων. |

PT | Δεδομένου ότι οι περιβαλλοντικές ανησυχίες αποκτούν όλο και μεγαλύτερη σημασία σε εθνικό και ευρωπαϊκό επίπεδο, η Πορτογαλία ενέταξε στο ερωτηματολόγιο μερικά ειδικά χαρακτηριστικά. Σε αυτά περιλαμβάνονται η συμβολή στην αειφόρο γεωργία και ορισμένες ερωτήσεις που αφορούν την περιβαλλοντική συμπεριφορά, ιδίως τον προσδιορισμό των καλλιεργητικών πρακτικών που χρησιμοποιούνται στην παραγωγή των φρούτων, τη διαχείριση του εδάφους και την προστασία των σοδειών. Στην έρευνα εξετάστηκαν η αρδευόμενη έκταση, το επίπεδο/φύση της παραγωγής, το σύστημα παραγωγής και ορισμένες τεχνικές παραγωγής. Επειδή οι χρήστες ενδιαφέρονται να γνωρίζουν πώς φθάνουν τα φρούτα στην αγορά, συμπεριλήφθηκε και ερώτημα για τον τρόπο εμπορίας της παραγωγής. |

RO | Σύμφωνα με την οδηγία 2006/110/ΕΚ του Ευρωπαϊκού Κοινοβουλίου και του Συμβουλίου, στη Ρουμανία δόθηκε παρέκκλιση για την υποβολή στοιχείων όσον αφορά: το είδος, την ηλικιακή ομάδα και την πυκνότητα των δενδρώνων. Λαμβάνοντας υπόψη την παρέκκλιση αυτή και τις εθνικές απαιτήσεις, στο πλαίσιο της προαναφερόμενης έρευνας συλλέχθηκαν στοιχεία για τα εξής: την έκταση των φυτωρίων και καρποφορούντων δένδρων, την έκταση των δενδρώνων σε παρακμή, την έκταση με νέες φυτείες το 2007, την έκταση εκριζωμένων δενδρώνων, την παραγωγικότητα και τη συνολική παραγωγή για τα ακόλουθα είδη δένδρων: μηλιές, αχλαδιές, βερικοκιές, κερασιές και βυσσινιές, δαμασκηνιές, ροδακινιές, καρυδιές, άλλα δένδρα (φουντουκιές, καστανιές, κυδωνιές). Πειραματικά συλλέχθηκαν στοιχεία για την πυκνότητα των καρποφορούντων δενδρώνων και των δενδρώνων σε παρακμή, καθώς και για την πυκνότητα των νέων φυτειών. Τα στοιχεία αυτά συλλέχθηκαν στο πλαίσιο της ετήσιας έρευνας για τη φυτική παραγωγή όσον αφορά τις κυριότερες σοδειές, για την οποία αρμόδια είναι η Εθνική Στατιστική Υπηρεσία. Η έρευνα για τη φυτική παραγωγή όσον αφορά τις κυριότερες σοδειές βασίζεται σε δείγμα 80 000 γεωργικών εκμεταλλεύσεων που αντιστοιχούν στο επίπεδο των περιφερειών ανάπτυξης (NUTS 2) και στο επίπεδο κομητείας (NUTS 3). |

FI | Στη Φινλανδία τα στοιχεία αυτά μπορούν να ληφθούν με αξιοπιστία από διάφορες πηγές, διότι όλες οι πηγές χρησιμοποιούν τους ίδιους αριθμούς ταυτοποίησης. Οι δημοσιευμένες στατιστικές μπορούν να θεωρηθούν αξιόπιστες, καθώς βασίζονται κατά κύριο λόγο σε πλήρη στοιχεία μητρώου των δειγμάτων. Το ποσοστό απόκρισης αυξήθηκε χάρη στις τηλεφωνικές συνεντεύξεις. Τα περισσότερα από τα στοιχεία για τις στατιστικές για τους μηλεώνες ελήφθησαν από τα μητρώα του ολοκληρωμένου συστήματος διαχείρισης και ελέγχου (IACS) της φινλανδικής υπηρεσίας αγροτικών θεμάτων. Οι δημοτικές αρχές που είναι αρμόδιες για τις αγροτικές επιχειρήσεις εγγράφουν τα περισσότερα δεδομένα από τα έντυπα επιδοτήσεων που επιστρέφουν οι αγρότες που είναι εγγεγραμμένοι στο δήμο. Ο νόμος για το μητρώο των αγροτικών επιχειρήσεων (1515/1994) απαιτεί από τις δημοτικές αρχές να τηρούν εμπιστευτικά τα στοιχεία στο εν λόγω μητρώο. Η υπηρεσία Tike (η φινλανδική υπηρεσία γεωργικών στατιστικών) τηρεί το μητρώο αγροτικών επιχειρήσεων και έχει το δικαίωμα να χρησιμοποιεί διοικητικά μητρώα για την παραγωγή των στατιστικών. Κατά την εκτίμηση του δυνητικού όγκου παραγωγής, οι εκτιμήσεις που βασίζονται στον αριθμό των δένδρων είναι ακριβέστερες από εκείνες που βασίζονται στον αριθμό των εκταρίων. Οι αγρότες θεωρούν επίσης ότι είναι ευκολότερο να κατηγοριοποιήσουν ανά αριθμό, ποικιλία και ηλικία δένδρων από ό,τι ανά αριθμό εκταρίων ή πυκνότητα φύτευσης. Βάσει της στατιστικής του 2002 και των συζητήσεων με τους επαγγελματίες του κλάδου, αποφασίστηκε να ζητηθούν πληροφορίες για την ποικιλία (και τον αριθμό των εκταρίων) μόνο για εμπορικά σημαντικές ποικιλίες. Ο κατάλογος ποικιλιών για την έρευνα του 2007 καταρτίστηκε βάσει των σημαντικότερων ποικιλιών του 2002 (22 ποικιλίες). Προστέθηκαν επίσης οι δύο νέες ποικιλίες (Rubinola και Rajka), διότι θεωρήθηκε ότι η σημασία τους αυξάνει συνεχώς. Λόγω του βόρειου γεωγραφικού πλάτους της Φινλανδίας, οι ποικιλίες μήλων της χώρας αυτής διαφέρουν σημαντικά από αυτές της ηπειρωτικής Ευρώπης και πολλές από τις ποικιλίες που καλλιεργούνται στη Φινλανδία δεν έχουν πλέον αξία για το εμπόριο. |

SE | Η τελική προθεσμία για την έρευνα ήταν η 26η Μαρτίου. Έως την ημερομηνία αυτή, το 76% των εκμεταλλεύσεων είχαν απαντήσει στην έρευνα. Η διεύθυνση στατιστικής του Σουηδικού Συμβουλίου Γεωργίας θεωρεί ότι το αποτέλεσμα αυτό δεν είναι ικανοποιητικό. Έχουν ξεκινήσει συζητήσεις για το πώς μπορεί να αυξηθεί αυτό το ποσοστό στο μέλλον. Το πλαίσιο της έρευνας για τους δενδρώνες συγκεκριμένων οπωροφόρων αντιστοιχεί σε εκμεταλλεύσεις στις οποίες, σύμφωνα με το στατιστικό μητρώο γεωργίας (LBR), καλλιεργούνται μηλιές και/ή αχλαδιές καθώς και σε εκμεταλλεύσεις για τις οποίες, σύμφωνα με το IACS, ζητήθηκαν επιδοτήσεις για την καλλιέργεια φρούτων σε ελάχιστη έκταση 0,25 εκταρίων το 2007. Ο πληθυσμός-στόχος για την έρευνα ήταν οι εκμεταλλεύσεις με δενδρώνες μηλιών και/ή αχλαδιών έκτασης 0,25 εκταρίων τουλάχιστον. Εν τέλει, ο πληθυσμός-πλαίσιο για την έρευνα του 2007 συνίστατο σε 369 εκμεταλλεύσεις. Βάσει των σχολίων που έστειλαν οι εκμεταλλεύσεις, είτε μέσω του ερωτηματολογίου είτε τηλεφωνικώς, μπορεί να συναχθεί το συμπέρασμα ότι το ερωτηματολόγιο θεωρείται δύσκολο. Συζητήθηκε, συνεπώς, η δυνατότητα απλούστευσης του ερωτηματολογίου κατά το τέλος της περιόδου της έρευνας. Στο Συμβούλιο Γεωργίας κατετέθη η πρόταση να εξαιρεθεί στο μέλλον η Σουηδία από την έρευνα για τα αχλάδια λόγω της μικρής ποσότητας αχλαδιών που καλλιεργούνται στη Σουηδία. |

Χαρακτηριστικά της έρευνας

Εξεταζόμενη έκταση οπωρώνα

Γενικά, για την έρευνα λαμβάνεται υπόψη η καθαρή έκταση του συνήθους οπωρώνα. Ωστόσο, μερικά κράτη μέλη λαμβάνουν υπόψη τη μικτή έκταση. Σε ελάχιστες περιπτώσεις, περιλαμβάνονται και μερικά διάσπαρτα δέντρα.

Οι ποικιλίες που αποτελούν αντικείμενο της έρευνας (από τη νομοθεσία της ΕΕ και λοιπή νομοθεσία)

Η ανάλυση του σχετικού βάρους της κάθε επιμέρους ποικιλίας, στο πλαίσιο ενός συγκεκριμένου είδους, φανερώνει σημαντικές εξελίξεις που συνδέονται με την εξέλιξη των προτιμήσεων των καταναλωτών.

Όλα τα κράτη μέλη διαβίβασαν στοιχεία για κάθε ποικιλία που αντιπροσωπεύει άνω του 3% της έκτασης που καλύπτει το είδος.

Ηλικία

Για όλα τα κράτη μέλη, η ηλικία των δένδρων υπολογίστηκε από τη στιγμή της φύτευσής τους στον οπωρώνα (φθινόπωρο ή άνοιξη).

Πυκνότητα

Για τα περισσότερα κράτη μέλη, η πυκνότητα του δενδρώνα υπολογίστηκε βάσει της έκτασης φύτευσης και για ορισμένα κράτη μέλη, όπως η Βουλγαρία, η Γερμανία, η Ισπανία, η Γαλλία, η Αυστρία και η Πολωνία, η πυκνότητα υπολογίστηκε βάσει του αριθμού των δένδρων ανά εκτάριο.

Λοιπά χαρακτηριστικά

Ορισμένα κράτη μέλη συνέλεξαν στοιχεία και για άλλα χαρακτηριστικά. Για παράδειγμα, η Γαλλία και η Αυστρία συνέλεξαν στοιχεία για τη βιολογική παραγωγή και το δίκτυο εμπορίας. Τα στοιχεία που συνέλεξε η Γαλλία περιλάμβαναν στοιχεία για τις εργασίες εδάφους, τη λίπανση, τις πρακτικές φυτοπροστασίας, την ηλικία του ιδιοκτήτη, το συνολικό μέγεθος της εκμετάλλευσης και την εξειδίκευση, ενώ τα στοιχεία που συνέλεξε η Πολωνία περιλάμβαναν στοιχεία για άλλα είδη καρπών, όπως μούρα, κεράσια κ.λπ.

Συλλογη στοιχειων και επεξεργασια δεδομενων (ελεγχοσ των δεδομενων)

Τα αποτελέσματα της έρευνας που παρέλαβε η Eurostat φορτώθηκαν σε μια βάση δεδομένων παραγωγής, όπου επικυρώθηκαν προτού μεταφορτωθούν στη βάση διάδοσης δεδομένων.

Χρηση των στοιχειων (διαδοση)

Τα αποτελέσματα της έρευνας 2007, όπως και της προηγούμενης έρευνας 2002, είναι διαθέσιμα δωρεάν μέσω της βάσης διάδοσης δεδομένων για όλους τους χρήστες που έχουν πρόσβαση στο Διαδίκτυο.

Βασικά πορισματα: αναλυση των αποτελεσματων

Ορισμένα συνοπτικά αποτελέσματα της έρευνας του 2007 παρουσιάζονται στο παράρτημα 4 (βλ. έγγραφο εργασίας των υπηρεσιών της Επιτροπής). Από την ανάλυση εξαιρούνται τα μαγειρικά μήλα και αχλάδια, καθώς οι εμπλεκόμενες εκτάσεις για τα συγκεκριμένα είδη δεν είναι σημαντικές. Τα σημαντικότερα ευρήματα ανά καλλιεργούμενο είδος είναι τα εξής:

Το 80% των οπωρώνων στην ΕΕ-27 για τα είδη που συμμετέχουν στην έρευνα είναι συγκεντρωμένο στην Ισπανία, την Ιταλία, την Πολωνία, την Ελλάδα και τη Γαλλία. Οι μηλιές είναι τα συνηθέστερα καλλιεργούμενα οπωροφόρα στην ΕΕ-27 και καλύπτουν περίπου το ένα τρίτο της έκτασης που συμμετέχει στην έρευνα. Τα εσπεριδοειδή (πορτοκάλια, λεμόνια και μικρά εσπεριδοειδή) καλύπτουν μαζί άλλο ένα τρίτο της καλλιεργούμενης έκτασης στην ΕΕ-27.

Οι διευρύνσεις που οδήγησαν στην ΕΕ-27 είχαν ως αποτέλεσμα σημαντική αύξηση της καλλιεργούμενης έκτασης για τα επιτραπέζια μήλα και μικρότερη αύξηση για τις άλλες καλλιέργειες. Η καλλιεργούμενη με μηλιές έκταση αυξήθηκε κατά 2,4 φορές, κυρίως λόγω της προσθήκης των σχετικών οπωρώνων της Πολωνίας[4] και Ρουμανίας. Οι εκτάσεις καλλιέργειας αχλαδιών και ροδάκινων αυξήθηκαν κατά 17% και 13% αντίστοιχα. Η αύξηση κατά 27% των καλλιεργειών βερίκοκων ήταν μεγαλύτερη. Για τα εσπεριδοειδή, δεν είναι σημαντική η αύξηση της καλλιεργούμενης έκτασης μετά τις δύο τελευταίες διευρύνσεις (περίπου 1%).

Στην ΕΕ-27 οι κύριοι καλλιεργητές μηλιών είναι η Πολωνία (165 715 εκτάρια), η Ρουμανία (60 494 εκτάρια), η Ιταλία (55 225 εκτάρια) και η Γαλλία (40 113 εκτάρια). Η συνολική έκταση στην ΕΕ-15 με μηλεώνες μειώθηκε κατά 11% στο διάστημα μεταξύ των δύο ερευνών. Ελαφρά αύξηση των καλλιεργούμενων εκτάσεων παρατηρήθηκε στην Ιταλία, ενώ στη Γαλλία διαπιστώνεται μείωση κατά 16%.

Οι μεγαλύτερες εκτάσεις καλλιέργειας αχλαδιών στην ΕΕ-27 βρίσκονται στην Ιταλία (32 075 εκτάρια), την Ισπανία (25 845), την Πορτογαλία (9 228 εκτάρια) και το Βέλγιο (7 225 εκτάρια). Η συνολική έκταση στην ΕΕ-15 με αχλαδιές μειώθηκε σχεδόν κατά 13% την περίοδο από το 2002 έως το 2007.

Οι περισσότερες καλλιεργούμενες εκτάσεις με ροδακινιές στην ΕΕ-27 βρίσκονται στην Ισπανία (75 118 εκτάρια), την Ιταλία (63 754 εκτάρια), την Ελλάδα (34 127 εκτάρια) και τη Γαλλία (14 308 εκτάρια). Στην Ισπανία και την Ιταλία μαζί αναλογούν τα δύο τρίτα των συνολικών εκτάσεων ροδακινιών στην ΕΕ-27. Η Ισπανία είναι το μόνο κράτος μέλος της ΕΕ-15 όπου αυξήθηκε η έκταση με ροδακινιές· ως αποτέλεσμα, η συνολική έκταση με ροδακινιές στην ΕΕ-15 συρρικνώθηκε κατά 6% περίπου.

Οι περισσότερες εκτάσεις καλλιέργειας βερίκοκων βρίσκονται στην Ισπανία (18 700 εκτάρια), την Ιταλία (15 649 εκτάρια), τη Γαλλία (13 804 εκτάρια) και την Ουγγαρία (4 999 εκτάρια). Στην Ισπανία και την Ιταλία βρίσκεται πάνω από το ήμισυ των συνολικών εκτάσεων της ΕΕ-27 με βερικοκιές. Η συνολική έκταση στην Ιταλία παρέμεινε σχεδόν σταθερή και μειώθηκε σε όλα τα άλλα κράτη μέλη, με εξαίρεση την Αυστρία όπου σημειώθηκε σημαντική αύξηση (κατά 26%).

Η Ισπανία διαθέτει περίπου το 55% της έκτασης με πορτοκαλεώνες στην ΕΕ-27 (158 824 εκτάρια). Τα 73 786 εκτάρια στην Ιταλία αντιστοιχούν στο ένα τέταρτο της συνολικής καλλιεργούμενης έκτασης στην ΕΕ-27. Τα άλλα κράτη μέλη στα οποία οι πορτοκαλεώνες αποτέλεσαν αντικείμενο της έρευνας είναι η Ελλάδα, η Πορτογαλία, η Κύπρος και η Γαλλία, που κατέχουν όλα μαζί το 20% των πορτοκαλεώνων στην ΕΕ-27. Η συνολική έκταση με πορτοκαλεώνες στην ΕΕ-15 αυξήθηκε κατά 10% μεταξύ 2002 και 2007, λόγω των αυξήσεων στην Ισπανία και την Πορτογαλία. Στα υπόλοιπα κράτη μέλη μειώθηκε ελαφρώς η έκταση των πορτοκαλεώνων.

Τα 39 859 εκτάρια με λεμονιές στην Ισπανία αντιστοιχούν στο 60% και πλέον της συνολικής έκτασης με αυτήν την καλλιέργεια στην ΕΕ-27. Η δεύτερη μεγαλύτερη έκταση με λεμονιές ανήκει στην Ιταλία (16 634 εκτάρια) και αντιστοιχεί στο ένα τέταρτο περίπου της έκτασης στην ΕΕ-27. Η τρίτη μεγαλύτερη έκταση με λεμονιές βρίσκεται στην Ελλάδα (8%). Οι εκτάσεις στην Κύπρο, την Πορτογαλία και τη Γαλλία αναλογούν σε ένα πολύ μικρό ποσοστό της έκτασης της ΕΕ-27 (περίπου 1% ή λιγότερο σε κάθε κράτος μέλος). Επειδή αυξήθηκε μόνο στην Πορτογαλία η καλλιεργούμενη με λεμονιές έκταση, ενώ σε όλες τις άλλες χώρες μειώθηκε, ο συνολικός αντίκτυπος στην ΕΕ-15 ήταν συρρίκνωση των καλλιεργούμενων εκτάσεων.

Στην Ισπανία καταμετρήθηκαν 116 225 εκτάρια με μικρά εσπεριδοειδή, έκταση που αντιστοιχεί στα τρία τέταρτα της έκτασης στην ΕΕ-27 με μικρά εσπεριδοειδή. Η επόμενη μεγαλύτερη έκταση είναι στην Ιταλία με 21 998 μόνο εκτάρια, τιμή που αναλογεί στο 15% περίπου της συνολικής έκτασης στην ΕΕ-27. Αύξηση παρατηρήθηκε στην Ισπανία και την Ελλάδα, ενώ στην Ιταλία σημειώθηκε μείωση με το ίδιο περίπου ποσοστό. Το αποτέλεσμα είναι ότι η συνολική έκταση με μικρά εσπεριδοειδή παρέμεινε περίπου σταθερή.

Μεταξύ 1997 και 2002, η έκταση των οπωρώνων στην ΕΕ-15 μειώθηκε κατά 187 700 εκτάρια περίπου (15% σε σχετικές τιμές). Η μείωση ήταν αξιοσημείωτη στις μηλιές και στις ροδακινιές (τόσο σε απόλυτες τιμές όσο και σε σχέση με τη συνολική έκταση που καλύπτουν αυτά τα είδη). Από την άλλη πλευρά, σημειώθηκε αύξηση στα μικρόκαρπα εσπεριδοειδή (που ήταν το αποτέλεσμα κυρίως σημαντικής αύξησης στην Ισπανία). Με εξαίρεση τη Φινλανδία, οι εκτάσεις με οπωροφόρα δένδρα συρρικνώθηκαν σε όλα τα κράτη μέλη. Η καθοδική αυτή τάση συνεχίστηκε επίσης μεταξύ 2002 και 2007.

Η συνολική έκταση οπωρώνων που αποτέλεσε αντικείμενο της έρευνας στην ΕΕ-15 μειώθηκε κατά 37 621 εκτάρια (4% σε σχετικές τιμές) μεταξύ 2002 και 2007. Η καλλιεργούμενη με πορτοκαλιές έκταση αυξήθηκε κατά 10%, και η καλλιεργούμενη με μικρά εσπεριδοειδή έκταση παρέμεινε κατά προσέγγιση σταθερή. Για τα υπόλοιπα είδη οι καλλιεργούμενες εκτάσεις συρρικνώθηκαν σε ποσοστό μεταξύ 5% και 13%. Τα σημαντικότερα ευρήματα της έρευνας μπορούν να συνοψιστούν ως εξής ανά κράτος μέλος (ΕΕ-15):

Σε ορισμένα κράτη μέλη αυξήθηκε η συνολική υπό εξέταση έκταση. Η συνολική υπό εξέταση έκταση οπωρώνων αυξήθηκε στη Δανία (κατά 6%), στην Αυστρία (κατά 4%) και στην Ισπανία (κατά 3%). Στη Δανία, όλες οι υπό εξέταση εκτάσεις καλλιέργειας (μηλιές και αχλαδιές) αυξήθηκαν. Στην Αυστρία, οι καλλιεργούμενες με αχλαδιές εκτάσεις μειώθηκαν κατά ένα τέταρτο, ενώ σε όλες τις άλλες υπό εξέταση καλλιέργειες σημειώθηκε αύξηση. Ευμεγέθης αύξηση σημειώθηκε επίσης στις καλλιεργούμενες με βερικοκιές εκτάσεις (26%). Στην Ισπανία, παρατηρήθηκε σημαντική αύξηση στους πορτοκαλεώνες (21%) και λιγότερο σημαντική αύξηση στις καλλιεργούμενες με αχλαδιές και μικρά εσπεριδοειδή εκτάσεις Στις άλλες υπό εξέταση καλλιέργειες παρατηρήθηκε μείωση και η μείωση αυτή ήταν ιδιαιτέρως σημαντική στις μηλιές (κατά ένα τρίτο).

Σε ορισμένα άλλα κράτη μέλη σημειώθηκε μείωση της συνολικής υπό εξέταση έκτασης, καθώς και μείωση για όλα τα είδη φρούτων που συμμετέχουν στην έρευνα. Η συνολική έκταση μειώθηκε σημαντικά στη Γαλλία, τη Φινλανδία, τη Σουηδία και το Ηνωμένο Βασίλειο (μεταξύ 15 και 20%), ενώ στο Λουξεμβούργο οι δενδρώνες οπωροφόρων των οποίων η παραγωγή προορίζεται για το εμπόριο εξαφανίστηκαν σχεδόν τελείως. Στη Γερμανία και την Ιρλανδία, σημειώθηκε μικρή μόνο μείωση (κάτω του 1%) στη συνολική καλλιεργούμενη έκταση.

Στα υπόλοιπα κράτη μέλη, η συνολική έκταση που καταλαμβάνουν τα υπό εξέταση είδη μειώθηκε, αν και υπήρξε αύξηση για ορισμένα από τα υπό εξέταση είδη. Στην Ελλάδα, για παράδειγμα, η έκταση που καταλαμβάνουν τα μικρά εσπεριδοειδή αυξήθηκε κατά ένα τρίτο, ενώ η έκταση όλων των άλλων καλλιεργειών οπωροφόρων δένδρων μειώθηκε. Στην Ιταλία η συνολική έκταση μειώθηκε κατά 8%. Ελαφρά αύξηση σημειώθηκε στις καλλιεργούμενες με μηλιές και βερικοκιές εκτάσεις, ενώ μείωση παρατηρήθηκε στα άλλα είδη οπωροφόρων δέντρων. Η μείωση αυτή ήταν μάλλον μεγάλη για τα μικρά εσπεριδοειδή (22%), τις αχλαδιές (17%) και τις ροδακινιές (13%). Στην Πορτογαλία σημειώθηκε μεγάλη αύξηση στις καλλιεργούμενες εκτάσεις με λεμονιές, ενώ για τα άλλα οπωροφόρα υπήρξε μείωση, για ορισμένα είδη σημαντική μείωση (ροδακινιές και βερικοκιές). Στο Βέλγιο και τις Κάτω Χώρες, η συνολική έκταση μειώθηκε κατά 4% περίπου, λόγω των συνδυασμένων συνεπειών από τη μείωση της έκτασης με μηλιές και της αύξησης των καλλιεργούμενων με αχλαδιές εκτάσεων.

Συμπεράσματα και συστάσεις

Σε σύγκριση με τις προηγούμενες έρευνες είναι αξιοσημείωτη η πρόοδος που έχει σημειωθεί από το 2002 και μετά, όσον αφορά την «εξεταζόμενη έκταση δενδρώνα». Και πάλι σχεδόν όλα τα κράτη μέλη έστειλαν τα αποτελέσματα της έρευνας του 2007 σε όρους καθαρής έκτασης δενδρώνα (ως «καθαρή έκταση» νοείται η επιφάνεια που καλύπτεται μόνο από δένδρα).

Με τις βελτιώσεις που προαναφέρθηκαν, ιδίως όσον αφορά την κοινή χρήση της έννοιας της καθαρής έκτασης, η έρευνα του 2007 μπορεί να θεωρηθεί γενικά ικανοποιητική. Όσον αφορά τις μελλοντικές έρευνες, θα πρέπει να εξεταστεί η επικαιροποίηση του καταλόγου των ποικιλιών και των κωδικών και η εναρμόνιση των κατωφλίων. Πρέπει να διερευνηθεί ο εντοπισμός συνεργειών με άλλες στατιστικές εργασίες και/ή η χρήση διοικητικών πόρων.

Συνοψίζοντας τους προβληματισμούς που παρουσιάζονται στις εθνικές εκθέσεις των κρατών μελών, η Επιτροπή μπορεί να συμπεράνει ότι τα κράτη μέλη δεν συνάντησαν σημαντικές δυσκολίες κατά τη διεξαγωγή της έρευνας. Η έρευνα αυτή παρέχει μια αξιόπιστη εκτίμηση για τους οπωρώνες της ΕΕ για τα επτά είδη που εξετάζονται (και για ακόμη περισσότερα σε μερικά κράτη μέλη) στη νομοθεσία της ΕΕ.

Επιπροσθέτως, μπορεί να λεχθεί ότι τα περισσότερα κράτη μέλη θεωρούν πολύ χρήσιμη την έρευνα, διότι παρέχει πληροφορίες όχι μόνο για έναν πολύ σημαντικό κλάδο της γεωργίας, αλλά και για άλλους στατιστικούς σκοπούς, όπως οι γεωργικοί λογαριασμοί.

[1] ΕΕ L 13 της 16.1.2002, σ. 21.

[2] ΕΕ L 16 της 18.1.2002, σ. 35.

[3] ΕΕ L 225 της 23.8.2008, σ. 14.

[4] Μεγάλο μέρος της έκτασης αυτής παράγει μήλα που μεταποιούνται και συνεπώς δεν περιλαμβάνει μόνο τα «επιτραπέζια μήλα», όπως απαιτεί η οδηγία 2001/109/ΕΚ. Αυτό οφείλεται στο γεγονός ότι στην Πολωνία δεν ξεχωρίζουν οι εκτάσεις που καλλιεργούνται επιτραπέζια μήλα από αυτές που καλλιεργούνται μήλα για μεταποίηση.